b'\n_START_ARTICLE_\nSicilia (romersk provins)\n_START_PARAGRAPH_\nSicilia var den f\xc3\xb8rste provinsen som ble underlagt den romerske republikk, organisert i 241 f.Kr. som et omr\xc3\xa5de styrt av en prokonsul, i kj\xc3\xb8lvannet av den f\xc3\xb8rste puniske krig med Kartago. Provinsen omfattet \xc3\xb8yene Sicilia og Malta. Den var meget betydningsfull i l\xc3\xb8pet av den republikanske perioden som en kilde til kornimport til Roma, men etter erobringen av nordlige Afrika, og s\xc3\xa6rlig etter annekteringen av det ptolemeiske konged\xc3\xb8mme i Egypt, mistet Sicilia gradvis sin betydning. Uansett fikk provinsen \xc3\xb8kt betydning igjen flere \xc3\xa5rhundrer senere da Roma mistet kontrollen over disse omr\xc3\xa5dene og ble tvunget til vende tilbake til Sicilia for \xc3\xa5 dekke sine behov._NEWLINE_Sicilia forble en provins av den romerske republikk og Romerriket i seks \xc3\xa5rhundrer. Den ble ansett som noe tilbakest\xc3\xa5ende, kun betydningsfull for sin kornimport til byen Roma, og de romerske administratorene gjorde lite for \xc3\xa5 gj\xc3\xb8re omr\xc3\xa5det kulturelt romersk som i stor grad forble gresk. En betydelig hendelse var den beryktede elendige administrasjonen til Gaius Verres. Folket hadde hovedsakelig hatt en framgang, men under Verres opplevde provinsen mer elendighet enn under punerkrigene. Kornb\xc3\xb8ndene ble ruinert, templer og private hus fikk plyndret sine kunstverk og rikdommer, og deres rettigheter som romerske borgere ble oversett. I en ber\xc3\xb8mt tale av Cicero, In Verrem, i 70 f.Kr. ble Verres anklaget for sine ugjerninger. Misn\xc3\xb8yen p\xc3\xa5 \xc3\xb8ya f\xc3\xb8rte til det sicilianske oppr\xc3\xb8r i \xc3\xa5rene 44 og 36 f.Kr., ledet av Sextus Pompeius (s\xc3\xb8nn av den store Pompeius), men endte i nederlag._NEWLINE_Historikeren Diodorus Siculus og poeten Calpurnius Siculus kom fra Sicilia, noe som er indikert av etternavnet Siculus. De mest kjente arkeologiske levningene fra denne perioden er mosaikkene til en adelsmanns villa i dagens Piazza Armerina._NEWLINE_Sicilia ble en av de tidligste kristne samfunnene i Romerriket og fikk s\xc3\xa5ledes ogs\xc3\xa5 blant de f\xc3\xb8rste kristne martyrer, inkludert den hellige Agata fra Catania og den hellige Lucia fra Syracuse._NEWLINE_I 440 ble Sicilia erobret av vandalkongen Geiserik. Etter den bysantinske erobringen av vandalenes kongerike ble Sicilia igjen en romersk provins for en tid, men da styrt fra Konstantinopel.'